Ngaka e tshwanetse go nna le kitso le maitemogelo gore e kgone go dira tiro ya yone. Mme balwetse ba yone ba a itumela fa e ba bontsha bopelonomi, kutlwelobotlhoko, kamego le go ba kgatlhegela. O tshwanetse a nna le dinonofo tseno. Morutisi le modisa yo o molemo le ene o tshwanetse go nna le dinonofo tseno, a di bontsha letsatsi le letsatsi. Morutisi wa mmatota o tla iketleeletsa go ruta ba ba nang le ene nako nngwe le nngwe fa go tlhokega. Diane 15:23 e bolela jaana: “Lefoko, fa le buiwa mo lobakeng lo e leng lone, le molemo jang!” “Lobaka lo e leng lone” e ka nna fa a ruta kwa seraleng, fa a ruta ka ntlo le ntlo, kana fa a buisana le mongwe kwa Holong ya Bogosi kana mo founong. Modisa yo o molemo le ene o leka go gagamalela go bontsha dinonofo tse di molemo, tse di lorato ka dinako tsotlhe, e seng fela fa a dira maeto a bodisa. Fa a ‘pitlolotse pelo ya gagwe,’ o tla dirisa sebaka sengwe le sengwe go thusa dinku, a di neela tlhokomelo e di e tlhokang ka lobaka lo e leng lone. Seno ke sone se se dirang gore dinku di mo rate.—Mareko 10:43.